钦定古今图书集成/明伦汇编/官常典/第523卷 > 拜延八都鲁
## 钦定古今图书集成/明伦汇编/官常典/第523卷 > 拜延八都鲁

按《元史》本传：“拜延八都鲁，蒙古扎剌台氏，幼事太祖，
赐名八都鲁。岁乙未，太宗命领扎剌军一千六百人，
与塔海甘卜同征关西，有功。癸丑，宪宗命与阿脱、总
帅汪世显创立利州城。甲寅，领兵紫金山，破宋军鹿
角寨，夺其军饷器械。丁巳，从都元帅纽璘城成都，及
领兵围云顶山，下其城，帝亲征。元帅纽璘既进兵，涉”
马湖江，留拜延八都鲁镇成都，降属县诸城，得其民，
悉抚安之，赐黄金五十两，衣九袭。诸王哈丹、乃欢、脱
脱等征大理还，命拜延八都鲁领兵迎之。道过新津
寨，与宋潘都统遇，战败之，杀获甚众。中统二年，元帅
纽璘上其功，授蒙古奥鲁官，子外貌台、孙兀浑察。至
元六年，拜延八都鲁告老，兀浑察代其军。